8. maj 2023 nr. 471

Danmarkimi Kalaallit Nunaannilu neqeroorutini ulloq unnuarlu najugaqarallarneq pillugu nalunaarut

Inatsimmik nalunaarut nr. 170, 24. januar 2022-imeersoq malillugu oqartussat isumaginninnermi sullissinerat pillugu inatsimmi § 196, imm. 2-p aamma inatsimmik nalunaarut nr. 265, 25. februar 2022-imeersoq malillugu isumaginninnermut suliassaqarfimmi inatsisitigut isumannaatsuunissaq allaffissornerlu pillugu inatsimmi § 90, imm. 2-p malitsigisaannik, aamma Kalaallit Nunaanni Naalakkersuisut isumaqatigiinniarfigereerlugit, aalajangersarneqarpoq:

Immikkoortoq 1

*Aalajangersakkat aallarnersaataasut*

Kapitali 1

*Atuuffia*

**§ 1.**  Nalunaarummi matumani immikkoortoq 2 aamma 4, ima pisoqartillugu atuutissapput:

1. innuttaasumut, Kalaallit Nunaanni najugaqartutut nalunaarsorneqarsimasumut, Danmarkimi ulloq unnuarlu najugaqarallarnissamik neqerooruteqarnissamik Kalaallit Nunaanni kommunalbestyrelse aalajangiippat,
2. meeqqamik 18-it inorlugit ukiulimmik, Kalaallit Nunaanni najugaqartutut nalunaarsorneqarsimasumik, Danmarkimi neqeroorummi inissiinissamik Kalaallit Nunaanni kommunalbestyrelse aalajangiippat,
3. innuttaasumut, Danmarkimi najugaqartutut nalunaarsorneqarsimasumut, Kalaallit Nunaanni neqeroorummi ulloq unnuarlu najugaqarallarnissamik neqerooruteqarnissamik qallunaat kommunalbestyrelsiat aalajangiippat, imaluunniit
4. meeqqamik 18-it inorlugit ukiulimmik, Danmarkimi najugaqartutut nalunaarsorneqarsimasumik, Kalaallit Nunaanni neqeroorummi inissiinissamik qallunaat kommunalbestyrelsiat aalajangiippat.

*Imm. 2.*  Meeqqamut 18-it inorlugit ukiulimmut angajoqqaatut oqartussaasoq, meeqqamut § 1, imm. 1-imi, nr. 2-imi imaluunniit 4-imi ilaatinneqartumik aalajangiisoqarsimatillugu, neqeroorutip meeqqap inissinneqarfigisimasaata inissisimaffigisaani, najugaqartutut nalunaarsorneqarpat, nalunaarummi matumani immikkoortoq 2-mik atuineq atorunnaassaaq. Meeqqap angajoqqaavi ataatsimoorussamik angajoqqaatut oqartussaassuseqarpata, angajoqqaatut oqartussaasuusoq, meeqqap inissinneqarnera sioqqullugu kingusinnerpaamik najugaqarfigisimasaa, nunami neqeroorutip inissisimaffigisaani najugaqartutut nalunaarsorneqarpat, oqaaseqatigiit siulliit atorneqassapput.

*Imm. 3.*  § 1, nr. 2 malillugu meeqqamik inissiinissaq aalajangerneqarsimappat, aamma aalajangersakkami matumani imm. 1-imi pineqartutut angajoqqaatut oqartussaasoq Danmarkimi najugaqartutut nalunaarsorneqarpat, qallunaat kommunianni kommunalbestyrelsip, isumaginninnermi suliassaqarfimmi inatsisitigut isumannaatsuuneq allaffissornerlu pillugu inatsimmi § 9 a malillugu ikiuinissamik pisussaaffeqartup, inissiineq pillugu aalajangiinissaata tungaanut, meeqqap inissinneqarnissaa pillugu Kalaallit Nunaanni oqartussaasunit aalajangiinerit suli atorneqassapput.

**§ 2.**  Innuttaasoq Kalaallit Nunaanni pinerluttulerinermi inatsimmi kapitali 33 malillugu pineqaatissinneqarsimappat, aamma tamanna tunngavigalugu Kalaallit Nunaanni pinerluttulerinermi inatsimmi § 240, imm. 2 malillugu Kalaallit Nunaanni isumaginnittoqarfimmit Danmarkimi neqeroorummi inissinneqarsimappat, nalunaarummi matumani immikkoortoq 3 aamma 4 atorneqassapput.

**§ 3.**  Ilaqutariit, ataatsimik arlalinnilluunniit 18-it inorlugit ukiulinnik meerartallit imaluunniit angajoqqaanngortussat manna tikillugu Danmarkimi najugaqartutut nalunaarsorneqarsimasut, Kalaallit Nunaanni najugaqartutut nalunaarsorneqarpata, nalunaarummi matumani immikkoortoq 5 atorneqassaaq.

Immikkoortoq 2

*Isumaginninnermi inatsisit malillugit ulloq unnuarlu najugaqarallarnerit inissiinerillu*

Kapitali 2

*Nassuiaatit aamma ulloq unnuarlu najugaqarallarnernik imalunniit inissiinernik pilersitsinerit*

**§ 4.** Nalunaarummi matumani immikkoortoq 2-mi aamma 4-imi kommunitut aalajangiisuusutut paasineqassaaq kommune, § 5, imm. 1, imaluunniit § 6, imm. 1 malillugu innuttaasumut Danmarkimi Kalaallit Nunaanniluunniit neqeroorummi najugaqarallarnissamik neqerooruteqarnissamik aalajangiisuusoq, imaluunniit § 5, imm. 2 imaluunniit § 6, imm. 2 malillugu Danmarkimi Kalaallit Nunaanniluunniit meeqqamik 18-it inorlugit ukiulimmik inissiinissamik aalajangiisuusoq.

*Imm. 2.*  Nalunaarummi matumani immikkoortoq 2-mi aamma 4-imi kommunitut tigusisutut paasineqassaaq kommune, kommunitut aalajangiisuusup Danmarkimi Kalaallit Nunaanniluunniit innuttaasumik § 7 malillugu neqeroorummi tigusinissamik isumaqatigiissusiorfigisimasaa.

*Aalajangiineq*

**§ 5.** Innuttaasumut Kalaallit Nunaanni najugaqartutut nalunaarsorneqarsimasumut, Danmarkimi tulliuttuni najugaqarallarnissamik neqerooruteqarnissamik Kalaallit Nunaanni kommunalbestyrelse aalajangiisinnaavoq:

1. Oqartussaasut isumaginninnermi sullissinerat pillugu inatsimmi §§ 107 aamma 108 malillugit najugaqariaatsini.
2. Oqartussaasut isumaginninnermi sullissinerat pillugu inatsimmi § 192 malillugu paaqqutarisariaqartut angerlarsimaffianni.
3. Inissat nalinginnaasut il.il. pillugit inatsit malillugu utoqqaanerusunut nalinginnaasumik inissiani.
4. Nr. 1 aamma 2 malillugit inissianut najugaqariaatsinullu neqeroorutinut taarsiunneqarsinnaasunut aamma naligiissinneqarsinnaasunut.

*Imm. 2.*  Meeqqamik 18-it inorlugit ukiulimmik, Kalaallit Nunaanni najugaqartutut nalunaarsorneqarsimasumik, oqartussaasut isumaginninnermi sullissinerat pillugu inatsimmi § 66 malillugu Danmarkimi inissiinissaq pillugu Kalaallit Nunaanni kommunalbestyrelse aalajangiisinnaavoq.

*Imm. 3.*  Neqeroorutit suussusaannut pineqartunut imaluunniit Kalaallit Nunaanni inatsisit malillugit neqeroorutit suussusaasa assinginut najugaqarallartitsinissaq imaluunniit inissiinissaq pillugu aalajangiinissamut Kalaallit Nunaanni inatsisitigut piumasaqaatit naammassineqarsimappata, Kalaallit Nunaanni kommunalbestyrelse taamaallaat imm. 1 aamma 2 malillugit aalajangiisinnaavoq. Aammattaaq neqeroorutit suussusaannut pineqartunut najugaqarallarnissamut imaluunniit inissiinissamut qallunaat inatsisaanni piumasaqaatit naammassineqarsimappata, Kalaallit Nunaanni kommunalbestyrelse taamaallaat imm. 1 aamma 2 malillugit aalajangiisinnaavoq. Kalaallit Nunaanni inatsisit malillugit aalajangiisoqassaaq. Taamaattoq pisartakkat qallunaat inatsisaat malillugit neqeroorutigineqanngitsut pillugit aalajangiisoqarsinnaanngilaq.

*Imm. 5.*  Imm. 1, 2 aamma 4 malillugit aalajangiinerni, Kalaallit Nunaanni inatsisit qaqugukkulluunniit atuuttut malillugit, sulianik suliarinnittarneq aamma naammagittaalliuuteqarsinnaaneq pillugit malittarisassat atorneqassapput.

**§ 6.**  Innuttaasumut Danmarkimi najugaqartutut nalunaarsorneqarsimasumut, Kalaallit Nunaanni tulliuttuni najugaqarallarnissamik neqerooruteqarnissamik Danmarkimi kommunalbestyrelse aalajangiisinnaavoq:

1. Inuit innarluutillit tapersersorneqarnissaannut Inatsisartut inatsisaat malillugu najugaqaqatigiiffinni, najugaqarfinni illersugaasuni aamma ulloq unnuarlu neqeroorutini.
2. Utoqqarnik paaqqinniffiit pillugit Inatsisartut peqqussutaa malillugu utoqqarnik paaqqinniffinni.

*Imm. 2.*  Meeqqap 18-it inorlugit ukiullip, Danmarkimi najugaqartutut nalunaarsorneqarsimasup, Meeqqat tapersersorneqarnissaannut Inatsisartut inatsisaat malillugu Kalaallit Nunaanni ilaqutariinni paarsisartuni imaluunniit ulloq unnuarlu paaqqinnittarfinni inissinneqarnissaa pillugu qallunaat kommunalbestyrelsiat imaluunniit meeqqanut- inuusuttunullu ataatsimiititaliaat aalajangiisinnaavoq.

*Imm. 3.*  Neqeroorutit suussusaannut pineqartunut imaluunniit Danmarkimi inatsisit malillugit neqeroorutit suussusaasa assinginut najugaqarallartitsinissaq imaluunniit inissiinissaq pillugu aalajangiinissamut oqartussaasut isumaginninnermi sullissinerat pillugu inatsimmi piumasaqaatit naammassineqarpata, taamaallaat imm. 1 aamma 2 malillugit aalajangiisoqarsinnaavoq. Aammattaaq neqeroorutit suussusaannut pineqartunut najugaqarallarnissamut imaluunniit inissiinissamut Kalaallit Nunaanni inatsisini piumasaqaatit naammassineqarsimappata, taamaallaat imm. 1 aamma 2 malillugit aalajangiisoqarsinnaavoq.

*Imm. 4.*  Imm. 1 imaluunniit 2 malillugu aalajangiinermut atatillugu, neqeroorummi sullissinerit suut innuttaasup tigussanerai pillugit, qallunaat kommunalbestyrelsiat aalajangiisinnaavoq. Aalajangiineq qallunaat inatsisaat malillugit aalajangerneqassaaq. Taamaattoq pisartakkat, Kalaallit Nunaanni inatsisit malillugit neqeroorutigineqanngitsut pillugit aalajangiisoqarsinnaanngilaq.

*Imm. 5.* Imm. 1, 2 aamma 4 malillugit aalajangiinerni, isumaginninnermik suliassaqarfimmi inatsisitigut isumannaatsuuneq allaffissornerlu pillugu inatsimmi sulianik suliarinnittarneq aamma naammagittaalliuuteqarsinnaaneq pillugit malittarisassat atorneqassapput.

*Isumaqatigiissut*

**§ 7.**  Kommune aalajangiisuusoq, §§ 5 imaluunniit 6 malillugu aalajangiisimasoq, nunami allami innuttaasup neqeroorummi tiguneqarnissaa pillugu kommunimik tigusisussamik isumaqatigiissusiussaaq. Isumaqatigiissut isumaqatigiissutigineqarsimatinnagu neqeroorummi najugaqarneq aallartinneqarsinnaanngilaq.

*Imm. 2.*  Imm. 1 malillugu isumaqatigiissut paasissutissanik tulliuttunik imaqassaaq:

1. Neqeroorut innuttaasup najugaqarallarfissaa.
2. Najugaqarallarnerup sivisussusissaa.
3. Kommunip aalajangiisuusup kommunillu tigusisup suleqatigiinnissaanut piumasaqaatit.
4. § 8 malillugu iliuusissanut pilersaarut, matumani siunissami iliuusissanut pilersaarutip allanngortinneqarnissaanut sulisaatsinullu piumasaqaatit ilanngullugit.
5. § 9 malillugu kommunip tigusisup inummut sammititamik nakkutilliinera.
6. § 11 malillugu nalunaarusiat.
7. § 16 malillugu akiliineq, matumani piffissaq naatsorsuiffissaq pillugu isumaqatigiissut ilanngullugu.

*Imm. 3.*  Kommune aalajangiisuusoq- aamma kommune tigusisoq § 8 malillugu iliuusissanut pilersaarut pillugu isumaqatigiissutigippassuk aatsaat, imm. 1 malillugu isumaqatigiissut isumaqatigiissutigineqarsinnaavoq. Pissutsit immikkut ittut piumasaqaatigippassuk, taamaattoq iliuusissanut pilersaarut pillugu isumaqatigiissusiortoqarsimanngikkaluartoq, najugaqarallarnissaq pillugu utaqqiisaagallartumik isumaqatigiissusiortoqarsinnaavoq.

*Imm. 4.* Innuttaasup najugaqarallarnissaa pillugu, neqeroorummut aalajangersimasumut, kommunimit, nunap ilaani oqartussaasunit imaluunniit namminersortumit ingerlanneqartumut, kommune tigusisoq isumaqatigiissusiussaaq.

*Iliuusissanut pilersaarut*

**§ 8.**  Innuttaasup neqeroorummi suliniutit tigusassai pillugit iliuusissanut pilersaarusiortoqassaaq.

*Imm. 2.*  Sullissinerit suut innuttaasup neqeroorummi tigusassanerai, iliuusissanut pilersaarummi takuneqarsinnaassapput.

*Imm. 3.*  Iliuusissanut pilersaarummut missingiut kommunip aalajangiisuusup kommunimut tigusisussamut nassiutissavaa. Iliuusissanut pilersaarut kommune aalajangiisuusoq suleqatigalugu kommunip tigusisussap naammassillugu suliarissavaa. Iliuusissanut pilersaarut inaarutaasoq, kommunimi aalajangiisuusumi kommunalbestyrelsimit akuersissutigineqassaaq.

Kapitali 3

*Neqeroorummi najugaqarallarnerup nalaani*

*Nakkutilliineq*

**§ 9.**  Piffissami innuttaasup neqeroorummi najugaqarallalernerata aallartiffianiit, kommune tigusisoq inummut sammititamik nakkutilliinermik ingerlatsissaaq.

*Imm. 2.*  Imm. 1 malillugu nakkutilliineq, nunami, kommunip tigusisup inissisimaffigisaani, inummut sammititamik nakkutilliineq pillugu malittarisassat malillugit ingerlanneqassaaq.

*Nalunaarutiginninneq*

**§ 10.**  § 9 malillugu nakkutilliinerminut atatillugu imaluunniit allatut ililluni suliniut aallartinneqarsimasoq siunertaminik naammassinninngitsoq kommunip tigusisup paasiguniuk, imaluunniit tunngaviit allat tunngavigalugit suliniutip innuttaasup pisariaqartitaanik naammassinninnissaa ilimaginngikkuniuk, kommunip tigusisup kommune aalajangiisuusoq nalunaarfigissavaa.

*Nalunaarusiaq*

**§ 11.**  Minnerpaamik ukiumut ataasiarluni kommune tigusisoq innuttaasoq pillugu kommunimut aalajangiisuusumut nalunaarusiamik tunniussissaaq, taamaattoq imm. 2 takuuk.

*Imm. 2.*  Meeqqanut 18-it inorlugit ukiulinnut, kommune tigusisoq ukioq affakkaarlugu nalunaarusiamik tunniussisassaaq.

*Imm. 3.*  Imm. 1 imaluunniit 2 malillugu nalunaarusiaq innuttaasumut pissutsit pillugit paasissutissanik imaqassaaq, matumani pissutsit allanngorneri, suliniutit sullissinerillu innutaasup tigusai, kiisalu kommunip tigusisup innuttaasumut sammititamik nakkutilliinera ilanngullugit.

*Imm. 4.*  § 7 malillugu nalunaarusiap imm. 1-imi aamma 2-mi taaneqartunit akulikinnerusumik pisarnissaa kommunip aalajangiisuusup- aamma tigusisup isumaqatigiissummi taasinnaavaat.

*Pissaanermik atuineq il.il.*

**§ 12.**  Nunami kommunip tigusisup inissisimaffigisaani, inatsisini aalajangersakkat malillugit taamaallaat pissaanermik atuisoqarsinnaavoq imaluunniit allatigut akuliuttoqarsinnaavoq.

*Imm. 2.*  Pissaanermik atuineq pillugu inatsisini atorneqartussani kommunalbestyrelse pissaanermik atuinissaq pillugu aalajangiisinnaatitaanermik piginnaasaqarpat, kommunimi tigusisumi kommunalbestyrelse aalajangiinissamut piginnaatitaavoq, taamaattoq imm. 3 takuuk. Taamatut aalajangiineq pillugu kommune tigusisoq piaarnerpaamik kommunimut aalajangiisuusumut ilisimatitsissaaq.

*Imm. 3.*  Kommune aalajangiisuusoq aamma kommune tigusisoq, imm. 2-p tamakkiisumik ilaannakoortumilluunniit avaqqunneqarsinnaanera pillugu § 7 malillugu isumaqatigiissummi aalajangiisinnaapput.

*Suliniummi allannguinerit*

**§ 13.**  Kommune tigusisoq isumaqatigiissusiorfigalugu kommunip aalajangiisup innuttaasumut suliniutit allanngortinneqarnissaat aalajangiiffigisinnaavaa. § 8 malillugu iliuusissanut pilersaarummut allannguutit naapertuutinngippata, nutaamik iliuusissanut pilersaarusiortoqartinnagu allannguutit aallartinneqarsinnaanngillat.

*Imm. 2.*  Imm. 1 malillugu aalajangiinerit, nunami kommunip aalajangiisuusup inissisimaffigisaani inatsisit malillugit aalajangiiffigineqassapput. Taamaattoq pisartakkat nunami kommunip tigusisup inissisimaffigisaani inatsisit malillugit neqeroorutigineqanngitsut pillugit aalajangiisoqarsinnaanngilaq.

*Imm. 3.*  Kommunip tigusisup innuttaasup neqeroorummi najugaqarallarnera pillugu kommune aalajangiisuusoq sinnerlugu kommunip tigusisup aalajangiisinnaanera, § 7 malillugu isumaqatigiissummi kommunip aalajangiisuusup kommunillu tigusisup aalajangersinnaavaat. Oqaaseqatigiit siulliit malillugit aalajangiineq, nunami kommunip tigusisup inissisimaffiani inatsisit malillugit aalajangerneqassaaq.

**§ 14.**  Innuttaasup isumannaatsuunissaanut peqqissuunissaanulluunniit pissutsinik aarlerinartoqarpat, imaluunniit innuttaasup maannakkorluinnaq tapersersorneqarnissamik pisariaqartitsineranut pingaarutilimmik sunniuteqassappat, kommune tigusisoq utaqqiisaagallartumik innuttaasumut suliniutip allanngortinneqarnissaanik aalajangiisinnaavoq. Utaqqiisaagallartumik aalajangiineq taanna nunami kommunip tigusisup inissisimaffiani inatsisit malillugit aalajangerneqassaaq.

*Imm. 2.*  Kommunip aalajangiisuusup § 13 malillugu aalajangiisinnaanera siunertaralugu, kommunip tigusisup pisariaqanngitsumik kinguarsaanani kommune aalajangiisuusoq imm. 1 malillugu utaqqiisaagallartumik aalajangiineq pillugu nalunaaruteqarfigissavaa.

*Imm. 3.*  Imm. 1 malillugu aalajangiineq, piffissamut kommunip aalajangiisuusup § 13 malillugu aalajangiinissaata tungaanut atuutissaaq, imaluunniit § 15 malillugu aalajangiinerup malitsigisaanik piffissamut innuttaasup neqeroorummi najugaqarallarnerata atorunnaarsinneqarnissaata tungaanut atuutissalluni.

*Imm. 4.* Utaqqiisaagallartumik aalajangiinernik, imm. 1-imi aalajangersarneqarsimasunit annertunerusunik kommunip tigusisup aalajangiisinnaanera § 7 malillugu isumaqatigiissummi kommunip aalajangiisuusup- aamma kommunip tigusisup aalajangersinnaavaat.

*Unitsitsineq*

**§ 15.** Innuttaasup neqeroorummi najugaqarallarnerata unitsinneqarnissaa kommunip aalajangiisuusup nunami inissisimaffigisaani inatsisit malillugit kommunip aalajangiisuusup aalajangersinnaavaa. Aalajangiineq kommunimi tigusisumi kommunalbestyrelsimut kommunip aalajangiisuusup pissutissaqanngitsumik uninnganani nalunaarutigissavaa. Nalunaarutiginninneq kommunimit tigusisumit tiguneqartinnagu innuttaasup neqeroorummi najugaqarallarnera unitsinneqarsinnaanngilaq.

*Imm. 2.* Unitsitsinissaq pillugu kommune aalajangiisuusoq aamma kommune tigusisoq § 7 malillugu isumaqatigiissummi malittarisassanik ersarinnerusunik aalajangersaasinnaapput, matumani siumut ilimasaarinissamut piffissaliussat ilanngullugit. Nunami kommunip aalajangiisuusup inissisimaffigisaani ilimasaarisussaaneq pillugu aamma inatsisini malittarisassanik kinguartitsinermik kinguneqarsinnaasunik avaqqutsisunik, isumaqatigiissummi aalajangersakkanik aalajangersaasoqarsinnaanngilaq.

Kapitali 4

*Akiliineq*

**§ 16.**  Innuttaasup neqeroorummi najugaqarallarnerani aningaasartuutit aamma innuttaasumut suliniuteqartoqarpat suliniutit kommunip tigusisup neqeroorummut akilissavai.

*Imm. 2.*  Innuttaasup neqeroorummi najugaqarallarneranut aningaasartuutit inaarutaasumik kommunip aalajangiisuusup akilissavai, aamma § 7 malillugu isumaqatigiissummut aamma § 8 malillugu iliuusissanut pilersaarummut naapertuuttunik innuttaasumut suliniuteqartoqarpat, suliniutit akilissallugit. Aningaasartuutit kommunimit tigusisumit naatsorsorneqassapput akileqquneqassallutillu.

*Imm. 3.*  Innuttaasup neqeroorummi najugaqarnera aamma innuttaasumut suliniuteqartoqarpat suliniutit, nunami kommunip tigusisup inissisimaffigisaani inatsisini malittarisassat malillugit naatsorsorneqassapput.

*Imm. 4.*  § 13, imm. 3 malillugu kommunip tigusisup aalajangiisimaneranut kommune aalajangiisuusoq suliniummut allanngortinneqartumut akiliinissaminik pisussaaffeqarpoq.

*Imm. 5.* Suliniummut allanngortinneqartumut, kommunip tigusisup § 14 malillugu utaqqiisaagallartumik aalajangiiffigisimasaanut, kommune aalajangiisuusoq akiliinissaminut pisussaaffeqarpoq.

**§ 17.** Oqartussat isumaginninnermi sullissinerat pillugu inatsimmi imaluunniit taassuma malitsigisaanik malittarisassani atulersinneqartuni, pisassanik naalagaaffimmit utertitsinissaq pillugu aalajangersakkat, qallunaat kommuniannut, innuttaasumik Kalaallit Nunaanni neqeroorummi inissiisimasumut, atorneqassapput. Isumaginninnermut suliassaqarfimmi inatsisitigut isumannaatsuunissaq allaffissornerlu pillugu inatsimmi § 85 malillugu naatsorsuutit saqqummiunneqarnissaannut kukkunersiorneqarnissaannullu pillugit malittarisassat, qallunaat aalajangiisuusutut kommuniannit malinneqarnissaat piumasaqaataavoq.

**§ 18.**  Allaffissornermut aningaasartuutit kommunimit tigusisumit akilerneqassapput.

Kapitali 5

*Angalanerit*

**§ 19.**  Kalaallit Nunaata Danmarkillu akornanni angalanerit pillugit kommune aalajangiisuusoq aalajangiisassaaq, matumani najorteqarnissaq pillugu angalanerit aamma innuttaasumut angalernermi aningaasartuutit ilanngullugit.

*Imm. 2.*  Nunami kommunip aalajangiisuusup inissisimaffigisaani inatsisit malillugit imm. 1 malillugu aalajangiinerit aalajangerneqartassapput.

*Imm. 3.*  Imm. 1 malillugu angalanernut aningaasartuutit tamakkerlugit kommuni aalajangiisuusup akilertassavai.

Immikkoortoq 3

*Pinerlunnermut inatsisit atortinneqarnerannut tunngasumik eqqartuussineq tunngavigalugu inissiinerit*

Kapitali 6

*Nassuiaanerit ilisimatitsinerillu*

**§ 20.** Nalunaarummi matumani immikkoortoq 3-mi eqqartuussatut paasineqassaaq, inuk Kalaallit Nunaanni pinerluttulerinermi inatsimmi kapitali 33 malillugu pineqaatissinneqarluni eqqartuunneqartoq, aamma Kalaallit Nunaanni pinerluttulerinermi inatsimmi § 240, imm. 2 malillugu inissinneqarnera katsorsarneqarneralu isumaginnittoqarfimmit naammassineqartoq.

*Imm. 2.*  Nalunaarummi matumani immikkoortoq 3-mi kommunitut angerlarsimaffigisatut paasineqassaaq, Kalaallit Nunaanni kommune, Kalaallit Nunaanni inatsisit malillugit eqqartuunneqarsimasumut ikiuuttussatut tapersersuisussatullu pisussaaffeqartoq.

*Imm. 3.*  Nalunaarummi matumani immikkoortoq 3-mi kommunitut tigusisutut paasineqassaaq, qallunaat kommuniat, neqeroorutip eqqartuunneqartup inissinneqarfiata inissisimaffia.

**§ 21.**  Neqeroorummi kommunimi tigusisumi inissisimasumi eqqartuunneqartoq inissinneqarpat, Kalaallit Nunaanni isumaginninnermut aqutsisoqarfik kommunimut tigusisumut ilisimatitsissaaq. Eqqartuunneqartup neqeroorummi inissinneqarnissaa sioqqullugu piaarnerpaamik ilisimatitsineq pissaaq.

Kapitali 7

*Isumaginninnermi inatsisit malillugit pisartagassat pillugit isumaqatigiissut*

**§ 22.**  Oqartussat isumaginninnermi sullissinerat pillugu inatsimmi § 108 malillugu eqqartuussap inissinneqarfiani neqeroorummi ulloq unnuarlu najugaqarallarnerup saniatigut eqqartuussaq isumaginninnermi inatsisit malillugit pisartagassanik pisariaqartitsippat, tamanna pillugu kommune angerlarsimaffiusoq kommunimut tigusisumut isumaqatigiissusiussaaq. Tamanna pillugu isumaqatigiissusiortoqartinnagu eqqartuussaq pisartakkanik tigusisinnaanngilaq.

*Imm. 2.*  Neqeroorummi najugaqarallarnerup saniatigut pisartakkanik tigusinissaq pillugu aalajangiinerit Kalaallit Nunaanni inatsisit malillugit aalajangerneqassapput. Taamaattoq qallunaat inatsisaat malillugit pisartakkat neqeroorutigineqanngitsut pillugit aalajangiisoqarsinnaanngilaq.

*Imm. 3.*  Imm. 1 malillugu isumaqatigiissut paasissutissat tulliuttut pillugit imaqassaaq:

1. Pisartakkat isumaqatigiissummi ilaatinneqartut.
2. Kommunip angerlarsimaffigisap kommunillu tigusisup akornanni suleqatigiinnissaanut piumasaqaatit.
3. § 28 malillugu akiliineq, matumani piffissaq naatsorsuiffissaq pillugu isumaqatigiissut ilanngullugu.

*Imm. 4.*  Neqeroorutip eqqartuussamut pisartakkat tunniutissagai, kommunip tigusisup neqeroorummut eqqartuussap inissinneqarfianut isumaqatigiissuutigisinnaavai.

Kapitali 8

*Neqeroorummi inissinneqarnerup nalaani*

*Nakkutilliineq*

**§ 23.**  Eqqartuussamut § 22 malillugu isumaqatigiissummi ilaatinneqartunik pisartakkanik tigusisartumut, kommune tigusisoq inummut sammititamik nakkutilliinermik ingerlatsissaaq. Piffissami eqqartuussap pisartakkanik tigusineraniit nakkutilliineq ingerlanneqassaaq.

*Imm. 2.*  Imm. 1 malillugu nakkutilliineq, inummut sammititamik nakkutilliineq pillugu oqartussat isumaginninnermi sullissinerat pillugu inatsimmi malittarisassat malillugit ingerlanneqassaaq, taamaattoq imaalillugu kommunimi tigusisumi kommunalbestyrelsip eqqartuunneqartumut neqeroorut pillugu aalajangiisimanissaanik piumasaqaat isiginiarneqassanani.

*Nalunaarutiginninneq*

**§ 24.**  Pisartakkat aallartinneqarsimasut siunertaminnik naammassinninngitsut, imaluunniit eqqartuussap pisariaqartitaanik naammassinnissinnaannginnerisa allatigut tunngavissaqarnera ilimagineqarpat, § 23 malillugu nakkutilliinermut atatillugu imaluunniit allatut kommune tigusisoq paasitinneqaruni, kommunip tigusisup kommune angerlarsimaffigisaq Kalaallit Nunaannilu isumaginninnermut aqutsisoqarfik nalunaarfigissavaa.

*Pisartakkat allanngortinneqarneri*

**§ 25.**  Eqqartuussap neqeroorummi pisartakkat tigusartagaasa allanngortinneqarnissaat pillugit, kommune tigusisoq isumaqatigiissusiorfigalugu, kommune angerlarsimaffigisaq aalajangiisinnaavoq.

*Imm. 2.*  Imm. 1 malillugu aalajangiinerit Kalaallit Nunaanni inatsisit malillugit aalajangerneqassapput. Taamaattoq pisartakkat, qallunaat inatsisaat malillugit neqeroorutigineqanngitsut pillugit aalajangiisoqarsinnaanngilaq.

*Imm. 3.*  Pisartakkat pillugit kommune angerlarsimaffigisaq sinnerlugu kommune tigusisoq aalajangiisinnaasoq, kommunip angerlarsimaffigisap kommunillu tigusisup § 22 malillugu isumaqatigiissumminni aalajangersinnaavaat. Oqaaseqatigiit siulliit malillugit aalajangiinerit qallunaat inatsisaat malillugit aalajangerneqassapput, aamma isumaginninnermut suliassaqarfimmi inatsisitigut isumannaatsuunissaq allaffissornerlu pillugu inatsimmi sulianik suliarinninnermut naammagittaalliorsinnaanermullu malittarisassat atorneqassapput.

**§ 26.**  Eqqartuussap isumannaatsuunissaanut peqqissuunissaanulluunniit pissutsinik aarlerinartoqarpat, imaluunniit eqqartuussap maannakkorluinnaq tapersersorneqarnissamik pisariaqartitsineranut pingaarutilimmik sunniuteqassappat, kommune tigusisoq utaqqiisaagallartumik innuttaasumut pisartakkat pillugit, pisartakkallu allanngortinneqarnissaannik aalajangiisinnaavoq. Utaqqiisaagallartumik aalajangiineq qallunaat inatsisaat malillugit aalajangerneqassaaq, aamma isumaginninnermut suliassaqarfimmi inatsisitigut isumannaatsuunissaq allaffissornerlu pillugu inatsimmi sulianik suliarinninnermut naammagittaalliorsinnaanermullu malittarisassat atorneqassapput.

*Imm. 2.*  Kommunip angerlarsimaffigisap § 26 malillugu aalajangiisinnaanera siunertaralugu, kommunip tigusisup pisariaqanngitsumik kinguarsaanani kommune angerlarsimaffigisaq imm. 1 malillugu utaqqiisaagallartumik aalajangiineq pillugu nalunaaruteqarfigissavaa.

*Imm. 3.*  Piffissami kommunip angerlarsimaffigisap § 25 malillugu aalajangiinerata, imaluunniit pineqaatissinneqarnerup atorunnaarsinneqarnissaa imaluunniit allanngortinneqarnissaa pillugu eqqartuussiviup aalajangiinerata malitsigisaanik eqqartuussap neqeroorummi najugaqarallarnerata unitsinneqarnissaata tungaanut, imm. 1 malillugu utaqqiisaagallartumik aalajangiineq atuutissaaq.

*Imm. 4.*  Utaqqiisaagallartumik aalajangiinernik, imm. 1-imi aalajangersarneqarsimasunit annertunerusunik kommunip tigusisup aalajangiisinnaanera § 22 malillugu isumaqatigiissummi kommunip angerlarsimaffigisap- aamma kommunip tigusisup aalajangersinnaavaat.

Kapitali 9

*Akiliineq*

**§ 27.**  Eqqartuussap pisartagaanut aningaasartuutit kommunip tigusisup akilissavai.

*Imm. 2.*  Eqqartuussap pisartagaanut aningaasartuutit isumaqatigiissummi § 22-imut naapertuuttumik inaarutaasumik kommunimit angerlarsimaffigisamit akilerneqassapput. Aningaasartuutit kommunimit tigusisumit naatsorsorneqassapput akileqquneqassallutillu.

*Imm. 3.*  Oqartussat isumaginninnermi sullissinerat pillugu inatsimmi malittarisassat aamma oqartussat isumaginninnermi sullissinerat pillugu inatsisaat malillugu pisartakkat neqeroorutillu ilaasa aningaasalersorneqarnissaat pillugit nalunaarummi kiisalu Pinerluttunik Isumaginnittut paaqqinniffiutaanni inuusuttut najugaqarallartinneqarnerat pillugit akiliisarneq pillugu malittarisassat malillugit, eqqartuussap pisartagaanut aningaasartuutit akilerneqassapput.

*Imm. 4.* § 25, imm. 3 malillugu kommunip tigusisup pisartakkat aalajangiiffigisai pillugit, kommune angerlarsimaffigisaq akiliinissaminik pisussaatitaavoq.

*Imm. 5.*  Pisartakkanut, kommunip tigusisup § 26 malillugu utaqqiisaagallartumik aalajangiiffigisimasaanut, kommune angerlarsimaffigisaq akiliinissaminut pisussaaffeqarpoq.

**§ 28.** Allaffissornermut aningaasartuutit kommunimit tigusisumit akilerneqassapput.

Immikkoortoq 4

*Isumaqatigiinnginnerit aalajangiiffigineqarnerat*

Kapitali 10

*Naammagittaalliorneq pillugu aqutsisoqarfiup piginnaasaqarnera*

**§ 30.**  Kalaallit Nunaanni oqartussat qallunaat nunaannilu oqartussat nalunaarut manna malillugu pisussaaffiit pillugit isumaqatigiinnginnerit Oqartussat isumaginninnermi sullissinerat pillugu inatsimmi § 196, imm. 3 malillugu Naammagittaalliorneq pillugu Aqutsisoqarfimmit aalajangerneqassapput.

Immikkoortoq 5

*Nalunaarutiginnittussaatitaaneq*

Kapitali 11

*Nuuttoqartillugu nalunaarutiginnittussaatitaaneq*

**§ 30.**  Ilaqutariit meeqqamik ataatsimik arlalinnilluunniit 18-it inorlugit ukiulimmik meerartakkut Danmarkimit Kalaallit Nunaannut nuuppata, aamma meeqqap immikkut pisariaqartitai eqqarsaatigalugit meeraq ataaseq arlallilluunniit tapersersorneqarnissamik pisariaqartitsisut, qallunaat kommuniat qimataq isumaqarpat, qallunaat kommuniat qimataq tamanna pillugu Kalaallit Nunaanni kommunimut nuuffigisamut nalunaarutiginnissaaq.

*Imm. 2.*  Meeqqap inunngortussap, immikkut ittumik pisariaqartitsissaguni pisariaqartitsinissaata eqqarsaatigineqarnera pineqartillugu, imm. 1 taamatuttaaq angajoqqaanngortussanut atuutissaaq.

*Imm. 3.*  Imm. 1 aamma 2 malillugit nalunaarutiginninnermut atatillugu suliamut atortut pisariaqartinneqartut kommunip qimatap nassiutissavai, matumani naliliinerit attuumassuteqartut pillugit eqikkaanerit, suliami kommunip suliarisimasai ilanngullugit.

Immikkoortoq 6

*Inaarutaasumik aalajangersakkat*

Kapitali 8

*Atuutilersitsinermut- ikaarsaariarnermullu aalajangersakkat*

**§ 31.** Nalunaarut ulloq 1. maj 2023 atuutilissaaq.

*Imm. 2.*  Danmarkimi aamma Kalaallit Nunaanni neqeroorutini ulloq unnuarlu najugaqarallarneq pillugu Nalunaarut nr. 647, 31. maj 2017-imeersoq atorunnaarsinneqassaaq.

**§ 32.**  Piffissamiit nalunaarutip atuutilersinneqarneraniit qallunaat imaluunniit kalaallit kommunalbestyrelsiinit aalajangiinernut nalunaarut atorneqassaaq.

*Imm. 2.* Eqqartuussanut nalunaarutip atuutilersinneqarnerata nalaani Danmarkimi neqeroorummi inissinneqarsimasunut nalunaarutip immikkoortoq 3-a atorneqassaaq. Eqqartuussanut taakkununnga, eqqartuussaq neqeroorummi najugaqarallarnerup saniatigut pisartakkanik pisariaqartitsisillugu, nalunaarutip atuutilernerata kingorna piaarnerpaamik § 22 malillugu isumaqatigiissusiortoqarnissaa kommunip angerlarsimaffigisap akisussaaffigaa.

*Isumaginninnermut-, Ineqarnermut- aama Utoqqarnut ministereqarfik, xx*

Pernille Rosenkrantz-Theil

/ Anita Hørby